## FGV destina 16,4 milions d’euros anuals al subministrament d’energia elèctrica per a les explotacions de Metrovalencia i TRAM d’Alacant

*** El nou contracte, adjudicat recentment, està vinculat al consum de l’Administració, el sector públic instrumental i entitats adherides a l’acord marc de la Central de Compres de la Generalitat
* L’empresa pública també ha adjudicat el manteniment de la xarxa elèctrica de 20 KV en la província de València**

Ferrocarrils de la Generalitat Valenciana (FGV) ha adjudicat, recentment, el subministrament d’energia elèctrica per a tracció, instal·lacions de manteniment, edificis d’oficines, estacions subterrànies i de superfície d’FGV a Alacant i València.

L’import d’este contracte ascendix a 16.484.872,10 euros, i ha sigut adjudicat a Endesa Energía, SAU per un període d’un any.

Segons ha explicat el director gerent d’FGV, Alfonso Novo, “amb esta contractació es garantix el subministrament elèctric per a les explotacions de Metrovalencia i TRAM d’Alacant, que, en conjunt, sumen més de 270 quilòmetres de xarxa i prop de 220 estacions i parades”.

“El contracte de subministrament d’energia elèctrica forma part dels gastos que anualment destina FGV a garantir el correcte funcionament del servici i instal·lacions a València i Alacant”, ha assenyalat el director gerent.

Els metros i tramvies de València circulen per les seues sis línies de metro i quatre de tramvia, al llarg dels 161 quilòmetres de xarxa, en els quals es distribuïxen un total de 147 estacions i parades, subterrànies i en superfície.

Respecte a Alacant, el subministrament d’energia permet oferir servici en les línies 1, 2, 3, 4, 5 i part de la 9 de TRAM d’Alacant, al llarg de 111 quilòmetres de xarxa i 71 estacions i parades.

Esta contractació està vinculada als punts de consum de l’Administració de la Generalitat, el seu sector públic instrumental i entitats adherides sobre la base de l’acord marc de la Central de Compres de la Generalitat.

FGV, com a entitat del sector públic instrumental de la Generalitat, està vinculada a esta Central de Compres i als acords marc que des d’esta es duen a terme.

De manera paral·lela, FGV també ha adjudicat el manteniment de la xarxa elèctrica de 20 KV per al transport, la distribució, la transformació i els seus sistemes associats d’FGV en la província de València per un import de 499.082,80 euros.

Fecha: 19/10/2025